Min søde niece på 16 år har prøvet at forklare mig, hvad en podcast er. Hun gjorde sig så stor umage, at jeg til sidst lod, som om jeg forstod det. Men det var ikke helt rigtigt. Måske er jeg heldig, at du kan hjælpe, så jeg ikke bliver fanget i min nødløgn?
Tak for tilliden, som jeg håber, jeg kan honorere. En podcast er et lydprogram, som kan høres på mobiltelefonen i stedet for i radioen, sådan i store træk. Lytterne vælger selv, hvad de afspiller, samt hvor og hvornår det foregår. Derfor er der også mange, der lytter, mens de for eksempel er på vej i trafikken, arbejder i haven eller tager opvasken. Et enkelt lydprogram er dog ikke i sig selv en podcast, for betegnelsen indebærer, at det er en serie med flere afsnit. Nogle podcastserier er fortællinger, der strækker sig over flere episoder, der skal høres i rækkefølge. Andre podcasts består af selvstændige afsnit, hvor hver episode i serien følger samme skabelon, som for eksempel Sara og Monopolet. Netop sådan et program kan naturligvis høres i radioen, når det sendes direkte på P4 lørdag formiddag. Bagefter ligger programmet tilgængeligt som podcast, så nogle gange kan en udsendelse godt have flere betegnelser, hvilket jo er lidt forvirrende. Faktisk kan podcast også dække over video, men jeg afgrænser svaret her til at handle om lydprogrammer. Ordet podcast er sammensat af navnet på Apples bærbare musikafspiller, iPod, der var udbredt i begyndelsen af 2000’erne. Pod står for Personal on Demand, det vil sige ”personligt (indhold) på bestilling”. Casting hentyder til distributionsformen ”broadcasting”, der lidt kluntet kan oversættes til ”radiospredning til almenheden”. Derfor hedder det også BBC; British Broadcasting Corporation. Hvis du ser din søde niece i løbet af juledagene, kan I måske lede efter en podcast, der vil interessere dig. Rigtig god jagt og eventuel lyttelyst.